## Pravilnik o razvrstavanju, minimalnim uvjetima i kategorizaciji ugostiteljskih objekata kampova iz skupine "Kampovi i druge vrste ugostiteljskih objekata za smještaj"

### NN 75/2008 (1.7.2008.), Pravilnik o razvrstavanju, minimalnim uvjetima i kategorizaciji ugostiteljskih objekata kampova iz skupine "Kampovi i druge vrste ugostiteljskih objekata za smještaj"

# MINISTARSTVO TURIZMA

**2493**

Na temelju članka 14. stavka 2. i članka 15. stavka 2. Zakona o ugostiteljskoj
djelatnosti (»Narodne novine«, br. 138/06), ministar nadležan za ugostiteljstvo
i turizam uz suglasnost ministra nadležnog za zdravstvo, donosi

## PRAVILNIK

### O RAZVRSTAVANJU, MINIMALNIM UVJETIMA I KATEGORIZACIJI UGOSTITELJSKIH OBJEKATA KAMPOVA IZ SKUPINE »KAMPOVI I DRUGE VRSTE UGOSTITELJSKIH OBJEKATA ZA SMJEŠTAJ«

I. OPĆE ODREDBE

Članak 1.

Ovim Pravilnikom propisuju se vrste KAMPOVA (dalje u tekstu: objekti) iz skupine
»Kampovi i druge vrste ugostiteljskih objekata za smještaj«, minimalni uvjeti,
vrste koje se kategoriziraju, kategorije, uvjeti za kategorije, oznake za vrste
i kategorije, način označavanja vrsta i kategorija te način kategorizacije.

Članak 2.

(1) KAMPOVI su poslovno funkcionalne cjeline koje se, ako ovim Pravilnikom nije
drukčije propisano, sastoje od:
1. uređenog prostora na otvorenom, namijenjenog za pružanje usluga smještaja na
otvorenom (kampiranje);
2. različitih građevina namijenjenih za smještaj gostiju;
3. različitih građevina namijenjenih za druge potrebe gostiju.
(2) Ugostitelj posluje u KAMPOVIMA ljeti, ako posluje u razdoblju 1. travnja do
15. listopada tijekom godine.

Članak 3.

(1) U primjeni ovog Pravilnika KAMPOVI će se smatrati postojećim objektima uz
uvjet da:
1. objekt na dan stupanja na snagu ovog Pravilnika ima rješenje nadležnog
upravnog tijela o utvrđenoj vrsti KAMPOVA i kategoriji,
2. objekt na dan stupanja na snagu ovog Pravilnika je kod nadležnog upravnog
tijela zatečen u postupku razvrstavanja i kategorizacije, a zahtjevom je
zatraženo razvrstavanje u neku od vrsta KAMPOVA,
3. objekt na dan stupanja na snagu ovog Pravilnika ima rješenje o kategorizaciji
za vrstu Kamp u domaćinstvu, a nakon stupanja na snagu ovog Pravilnika zahtjeva
se razvrstavanje u neku od vrsta KAMPOVA sukladno ovom Pravilniku,
4. izgradnja objekta ili prenamjena iz postojećeg objekta (bilo koje vrste) ili
objekta druge namjene počela je prije stupanja na snagu ovog Pravilnika, što se
dokazuje odgovarajućim dokumentima o izgradnji.
5. konačna ili pravomoćna građevinska dozvola ili drugi akt za gradnju objekta
ishođeni su prije ili najkasnije dvanaest mjeseci poslije stupanja na snagu ovog
Pravilnika, pod uvjetom da gradnja objekta započne u roku od godine dana od
konačnosti ili pravomoćnosti građevinske dozvole,
6. da se radi o rekonstrukciji (adaptaciji, dogradnji, nadogradnji) objekta ili
rekonstrukciji objekta druge namjene u neku od vrsta KAMPOVA, a oni su izgrađeni
prije stupanja na snagu ovog Pravilnika.
(2) Svi ostali KAMPOVI smatrat će se novim objektima.

II. RAZVRSTAVANJE KAMPOVA

Članak 4.

(1) KAMPOVI se razvrstavaju prema vrsti usluga u sljedeće vrste:
1. Kamp,
2. Kamp naselje,
3. Kampiralište,
4. Kamp odmorište.
(2) U KAMPOVIMA razvrstanim u neku od vrsta iz stavka 1. ovog članka gostima se,
u pravilu, ako ovim Pravilnikom nije za pojedinu vrstu drukčije propisano,
pružaju usluge:
1. smještaja kampista na uređenom prostoru na otvorenom uz korištenje pokretne
opreme za kampiranje u posjedu gosta: šatori, kamp prikolice (kamp kućica,
karavan), pokretnih kućica (mobilhome), autodom (kamper) i sl. ili u
iznajmljenoj pokretnoj opremi za kampiranje (u daljnjem tekstu: usluge
kampiranja),
2. smještaja u građevinama: kućica u kampu, bungalov ili sl.,
3. prehrane, pića i napitaka,
4. ostale usluge namijenjene turističkoj potrošnji;
– iznajmljivanje pokretne opreme za kampiranje: stolova, stolica, vreća za
spavanje, šatora, kamp prikolica (kamp kućica, karavan), pokretnih kućica (mobilhome),
autodom (kamper) i sl., te
– ostale usluge uz uvjet da su za obavljanje tih usluga ispunjeni uvjeti u
skladu s ovim Pravilnikom i posebnim propisima koji se na te usluge primjenjuju.
(3) KAMPOVI iz stavka 1. ovog članka razvrstavaju se u pojedine vrste ovisno o
pretežitosti usluga smještaja, uvjetima za vrste te minimalnim uvjetima glede
uređenja i opreme koji su propisani za pojedinu vrstu.
(4) Pojedine vrste KAMPOVA se kategoriziraju. Najniža propisana kategorija
pojedine vrste podrazumijeva ispunjavanje minimalnih uvjeta za vrstu.

Članak 5.

(1) U KAMPOVIMA iz članka 4. stavka 1. ovog Pravilnika, ako ovim Pravilnikom za
pojedinu vrstu nije drukčije propisano, mogu se nalaziti sljedeće smještajne
jedinice:
A) Osnovne smještajne jedinice u/na kojima se gostima mogu pružati usluge
kampiranja:
– Kamp mjesto,
– Kamp parcela.
B) Smještajne jedinice u građevinama (u kućici u kampu, u bungalovu ili sl.):
– Soba,
– Studio apartman,
– Apartman,
– Prostorija za spavanje,
– Spavaonica.
(2) Iznimno od stavka 1. točke B) alineje druge ovog članka, u postojećim
objektima studio apartmanom će se smatrati i apartman koji modulom ne ispunjava
propisane uvjete za apartman kategorije koja se utvrđuje, a ispunjava uvjete za
modul propisan za studio apartman kategorije koja se utvrđuje.
(3) Građevine iz stavka 1. točke B) ovog članka, u pravilu, su zasebne
nepokretne građevine, do dva kata, možebitno montažne, raznih oblika. Iznimno, u
postojećim objektima takvom građevinom smatrat će se svaka zatečena građevina u
kojoj se nalaze smještajne jedinice propisane stavkom 1. točkom B) ovog članka.
(4) Pod pojmom »vlastita kompletna kupaonica« podrazumijeva se kupaonica koja se
nalazi u smještajnoj jedinici u građevini i ima: zahod, umivaonik s ogledalom i
policom za odlaganje stvari, kadu ili tuš kadu ili tuš.
(5) Pod pojmom »vlastita djelomična kupaonica« podrazumijeva se kupaonica ili
prostor koji se nalazi u smještajnoj jedinici u građevini i ima: samo umivaonik
s ogledalom i policom za odlaganje stvari, samo zahod, samo kadu ili tuš kadu
ili tuš, ili kombinaciju bilo koja dva naprijed navedena sanitarna elementa.

1. VRSTA KAMP

Članak 6.

(1) Kamp je objekt u kojem se gostima pružaju usluge: kampiranja (smještaja na
uređenom prostoru na otvorenom – na kamp mjestu i/ili kamp parceli), smještaja u
građevinama (u kućicama u kampu, bungalovima i sl.), druge ugostiteljske usluge,
ostale usluge u funkciji turističke potrošnje te mogućnost bavljenja športom
i/ili drugim oblicima rekreacije na prostoru na otvorenom u Kampu ili u blizini
Kampa, ako ovim Pravilnikom nije drukčije propisano.
(2) Kamp mora imati: recepciju (unutar Kampa ili na/ispred ulaza u Kamp),
najmanje 10 smještajnih jedinica, koje sve mogu biti kamp parcele, zajedničke
sanitarne čvorove i sanitarne elemente za goste te druge građevine s uređajima i
opremom potrebnima za kampiranje gostiju i pružanje ostalih obvezatnih usluga u
Kampu. Iznimno, Kamp koji se kao vrsta nalazi u Turističkom naselju, u blizini
Turističkih apartmana i /ili Marine, ne mora imati zasebnu recepciju, već
recepciju može koristiti zajedno s tim objektima.
(3) Od ukupnog kapaciteta Kampa izraženog brojem smještajnih jedinica najmanje
70% kapaciteta mora biti osigurano za smještaj gostiju – kampista na osnovnim
smještajnim jedinicama Kampa (kamp mjesto i/ili kamp parcela). Preostalih
najviše 30% smještajnih jedinica od ukupnog kapaciteta Kampa može biti osigurano
za smještaj gostiju u smještajnim jedinicama u građevinama. Na najviše 30%
osnovnih smještajnih jedinica (kamp mjesto, kamp parcela) mogu biti postavljeni
mobilhomovi.
(4) Od ukupnog kapaciteta kampa izraženog brojem smještajnih jedinica najmanje
50% kapaciteta mora biti osigurano za korištenje pokretne opreme za kampiranje u
posjedu gosta.
(5) Iznimno od stavka 3. ovog članka, u Kampu koji je postojeći objekt priznaje
se zatečeno stanje kapaciteta na dan stupanja na snagu ovog Pravilnika glede
smještajnih jedinica u građevinama.
(6) U Kampu se mogu nalaziti i objekti iz skupine »Hoteli«, ugostiteljski
objekti za pripremu i usluživanje pića, napitaka i hrane, trgovački i slični
objekti u funkciji turističke potrošnje (agencije, frizerski salon, i drugo)
koji su organizirani, ustrojeni i/ili posluju sukladno propisima koji se na njih
primjenjuju odnosno sukladno posebnim propisima.
(7) Na smještajnim jedinicama namjenjenim za smještaj u pokretnoj opremi za
kampiranje u posjedu gosta – kampista (šatori, kamp prikolice (kamp kućica,
karavan), pokretne kućice (mobilhome), autodom (kamper) i sl.) dozvoljeno je
postavljanje predulaza za pokretnu opremu (predšator) od prenosivog i sklopivog
materijala (impregnirano platno, razne vrste plastičnog materijala i sl.). Ako
se iznad predšatora i opreme za smještaj postavlja dodatni zaštitni prekrivač,
isti mora biti pričvršćen na opremu za smještaj te ne smije prelaziti površinu
predšatora i opreme za smještaj. Pokretna oprema za kampiranje mora održati
pokretnost mehanizama, ne smije posjedovati nikakvu stalnu povezanost za teren.
Priključci pokretne opreme na infrastrukturu se moraju moći maknuti u svakom
trenutku. Na smještajnim jedinicama zabranjeno je samoinicijativno postavljanje:
trajnih učvrščivača, ograda, popločenje tla i sl.

2. VRSTA KAMP NASELJE

Članak 7.

(1) Kamp naselje je objekt u kojem se gostima pružaju različite ugostiteljske
usluge koje ispunjavaju uvjete sukladno propisima za vrstu Kamp i neke od vrsta
(jedne ili više vrsta ili više objekata jedne vrste): Hotel, Aparthotel,
Turističko naselje i Turistički apartmani. U Kamp naselju pružaju se i
ugostiteljske usluge za pripremu i usluživanje hrane, pića i napitaka sukladno
ovom Pravilniku te ostale usluge u funkciji turističke potrošnje. Kamp naselje
mora gostima osigurati mogućnost bavljenja športom i/ili drugim oblicima
rekreacije.
(2) Kamp naseljem posluje i u cjelini upravlja jedan ugostitelj, bez obzira na
to, što unutar tog objekta u samostalnim poslovnim objektima, prostorijama i
prostorima mogu poslovati i druge pravne i/ili fizičke osobe, koje obavljaju
razne djelatnosti u funkciji turističke potrošnje (ugostiteljske, turističke,
trgovačke, frizerske i dr.)
(3) U najmanje 60% od ukupnog kapaciteta Kamp naselja izraženog brojem
smještajnih jedinica usluge smještaja gostima moraju se pružati u smještajnim
jedinicama vrste kamp mjesto i kamp parcela, koje ispunjavaju uvjete sukladno
vrsti Kamp. U preostalom kapacitetu Kamp naselja izraženom brojem smještajnih
jedinica – u najviše 40% kapaciteta usluge smještaja pružaju se u smještajnim
jedinicama koje ispunjavaju uvjete sukladno nekoj od vrsta: Hotel, Aparthotel,
Turističko naselje i Turistički apartmani.
(4) Kamp naselje ima recepciju u kojoj se usluge pružaju sukladno odredbama ovog
Pravilnika kojima je propisana vrsta Kamp. Iznimno, pojedini dijelovi Kamp
naselja mogu imati vlastitu recepciju u kojoj se usluge pružaju sukladno
propisima po kojima je taj dio Kamp naselja kategoriziran (primjerice: sukladno
propisima za vrstu: Hotel, Aparthotel, Turističko naselje ili Turistički
apartmani).
(5) Kamp naselje mora imati odgovarajuću ogradu sukladno ovom Pravilniku. Na
ugostiteljske usluge koje se u Kamp naselju pružaju u neposrednoj blizini izvan
ograde kampa ne primjenjuje se obveza ograde.
(6) Na ugostiteljske usluge za pripremu i usluživanje hrane, pića i napitaka u
ugostiteljskim sadržajima u Kamp naselju, primjenjuju se propisi kojima su
propisani uvjeti za odgovarajuću vrstu objekta iz stavka 1. ovog članka koji su
primjenjeni i na ugostiteljske usluge smještaja.
(7) Ugostiteljske usluge za pripremu i usluživanje hrane, pića i napitaka u Kamp
naselju mogu se pružati u vrsti Kamp ili u nekoj od vrsta: Hotel, Aparthotel,
Turističko naselje i Turistički apartmani.

3. VRSTA KAMPIRALIŠTE

Članak 8.

(1) Kampiralište je objekt u kojem se pružaju usluge kampiranja s pokretnom
opremom za kampiranje u posjedu gosta.
(2) Kampiralište ima najviše 30 osnovnih smještajnih jedinica (kamp mjesto i/ili
kamp parcela), sanitarni čvor i pojedine sanitarne elemente za goste, a usluga
recepcije pruža se na poziv gosta.

4. VRSTA KAMP ODMORIŠTE

Članak 9.

1) Kamp odmorište je objekt u kojem se gostima pružaju usluge kampiranja za
noćenje ili kraći odmor s vlastitom pokretnom opremom za kampiranje.
2) Kamp odmorište ima smještajne jedinice – kamp mjesta, kamp parcele i
odgovarajući sanitarni čvor, a usluga recepcije pruža se na zahtjev gosta.

III. MINIMALNI UVJETI

1. OPĆI MINIMALNI UVJETI

Članak 10.

(1) Opći minimalni uvjeti primjenjuju se na sve vrste KAMPOVA, ako ovim
Pravilnikom za pojedinu vrstu nije drukčije propisano.
(2) Iznimno, od stavka 1. ovoga članka, na zahtjev ugostitelja, za pojedinu
vrstu Ministar nadležan za ugostiteljstvo i turizam (u daljnjem tekstu:
Ministar), može odobriti odgovarajuće odstupanje od propisanih minimalnih uvjeta
odnosno uvjeta za kategoriju (ako se vrsta kategorizira) osim uvjeta za modul
smještajne jedinice. O odobrenju zahtjevanog odstupanja rješava se u posebnom
postupku u kojem ugostitelj odgovarajućim dokumentima mora dokazati da se objekt
nalazi na prostoru zaštićene prirodne ili spomeničke cjeline te da ima status
objekta sukladno propisima o zaštiti prirode ili zaštiti spomenika kulture.

Članak 11.

Sve vrste KAMPOVA moraju biti uređene, opremljene i kadrovski ekipirane, tako da
je omogućeno: nesmetano i sigurno kretanje i boravak gostiju, zaposlenog
osoblja, nesmetan prijenos stvari, odgovarajuće čuvanje robe, zaštita zdravlja
gostiju i zaposlenog osoblja te stručno usluživanje gostiju.

*1.1. Isticanje vrste, kategorije, naziva objekta i tvrtke*
Članak 12.

(1) Na glavnom ulazu u KAMPOVIMA mora biti vidno istaknuta propisana oznaka
vrste, odnosno vrste i kategorije ako se vrsta kategorizira.
(2) Oznaka iz stavka 1. ovog članka mora biti istaknuta na standardiziranoj
ploči sukladno ovom Pravilniku.
(3) Na glavnom ulazu u KAMPOVIMA, na primjeren način, mora biti istaknut naziv
objekta, te tvrtke trgovačkog društva ili obrta.

*1.2. Ispravnost i funkcionalnost uređaja i opreme*
Članak 13.

Uređaji i oprema u KAMPOVIMA moraju biti stalno u ispravnom i funkcionalnom
stanju.

*1.3. Smještajni kapacitet*
Članak 14.

(1) Smještajni kapacitet pojedine vrste KAMPOVA izražava se ukupnim brojem
osnovnih i smještajnih jedinica u građevinama te kapacitetom smještajnih
jedinica, ako ovim Pravilnikom nije drukčije propisano.
(2) Kapacitet smještajne jedinice izražava se:
1. u osnovnim smještajnim jedinicama brojem gostiju – kampista
– Kamp mjesto – tri gosta – kampista
– Kamp parcela – tri gosta – kampista;
2. u smještajnim jedinicama u građevinama:
– prema fizičkim mogućnostima smještajne jedinice u skladu s uvjetima propisanim
ovim Pravilnikom – prema broju kreveta.
(3) Iznimno od stavaka 1. i 2. ovog članka, za KAMPOVE koji posluju ljeti
dozvoljeno je prekoračenje utvrđenog kapaciteta do 20% u odnosu na kapacitet
izražen brojem gostiju – kampista i kreveta ako vrsta objekta ima smještajne
jedinice u građevinama.

*1.4. Lokacija*
Članak 15.

KAMPOVI mogu biti smješteni tako da se pojedina vrsta sastoji od jedne ili dvije
i/ili više zasebnih prostornih cjelina koje dijeli neka prirodna prepreka ili
javna prometnica. U tom slučaju u svakoj prostornoj cjelini, izuzev recepcije,
moraju gostima biti na raspolaganju sanitarni čvorovi i drugi sadržaji
namijenjeni zadovoljavanju osnovnih potreba gostiju (praonici za rublje,
prostorije za glačanje, ostali sanitarni prostori i dr.).

*1.5. Prometna povezanost, pristup i prometnice*
Članak 16.

(1) Prometnice unutar KAMPOVA su:
1. glavna prometnica: povezuje sve sabirne prometnice s receptivnim ulazom i
vanjskom prometnom infrastrukturom,
2. sabirne prometnice: povezuju pristupne prometnice s glavnom prometnicom,
3. pristupne prometnice: povezuju sabirne prometnice sa smještajnim jedinicama i
s građevinama u kojima su sanitarni čvorovi ili sadržaji koji se nude gostima.
(2) Prometnice unutar KAMPOVA moraju omogućiti pristup vozila i pješaka do:
smještajnih jedinica i parkirališnih mjesta. S pristupnih prometnica mora se
omogućiti pristup pješacima do građevina u kojima su sanitarni čvorovi za goste
i do građevina u kojima su ugostiteljski sadržaji za usluživanje hrane, pića i
napitaka i ostali sadržaji koji se nude gostima.
(3) KAMPOVI moraju imati najmanje glavnu prometnicu. Glavna prometnica mora
omogućiti pristup vozila u objekt, a ako nema prirodnih uvjeta za pristup
vozila, tada mora postojati glavna prometnica za pješake.

*1.6. Opskrba vodom i zbrinjavanje otpadnih voda*
Članak 17.

(1) KAMPOVI moraju stalno raspolagati dovoljnim količinama zdravstveno ispravne
vode, koja se osigurava priključkom na javni vodovod, a gdje javni vodovod ne
postoji, voda se mora osigurati na drugi propisani način.
*(2) Otpadne vode moraju se odvoditi u javnu kanalizacijsku mrežu ili na drugi
propisani način.*

*1.7. Zbrinjavanje otpada*

Članak 18.

Komunalni i ostali otpad mora se redovito odstranjivati iz KAMPOVA.

*1.8. Opskrba električnom energijom*
Članak 19.

KAMPOVI moraju biti priključeni na javnu električnu mrežu ili na drugi
odgovarajući način biti opskrbljeni električnom energijom.

*1.9. Telefonski priključak*
Članak 20.

(1) KAMPOVI moraju biti priključeni na javnu telefonsku mrežu, osim na mjestima
gdje takve mogućnosti ne postoje.
(2) Iznimno od stavka 1. ovog članka, ako zbog objektivnih uvjeta nije osigurano
korištenje javne telefonske mreže ugostitelj u objektu mora osigurati mogućnost
uporabe mobilnog telefona na zahtjev gosta.

*1.10. Zaštita zdravlja*
Članak 21.

(1) U KAMPOVIMA moraju biti osigurana sredstva za pružanje prve pomoći (zavoji,
lijekovi i dr.).
(2) U KAMPOVIMA mora biti vidno istaknuta oznaka smjera kretanja k izlazu za
slučaj opasnosti.
(3) Uz aparate za gašenje požara moraju biti istaknute upute za rukovanje na
hrvatskom i najmanje dva strana jezika.

*1.11. Grijanje*
Članak 22.

(1) Grijanje je obvezno: na recepciji, 5% sanitarnih elemenata u sanitarnom
čvoru za goste uz smještajne jedinice i u odgovarajućem broju prostorija druge
namjene u kojima se zadržavaju i borave gosti te u odgovarajućem broju
smještajnih jedinica koje se nalaze u građevinama, ako ih ima.
(2) Iznimno od stavka 1. ovog članka, grijanje je obvezno u najmanje jednom
sanitarnom čvoru za osobe s invaliditetom.
(3) Iznimno od stavka 1. i 2. ovog članka, KAMPOVI koji posluju ljeti ne moraju
imati osigurano grijanje.

*1.12. Zajedničke prostorije i prostori i visine prostorija*
Članak 23.

(1) Zajedničke prostorije i/ili prostori u KAMPOVIMA, ako ovim Pravilnikom nije
drukčije propisano su:
– za prijem i ispraćaj gostiju – recepcija,
– za osobnu higijenu gostiju – sanitarni čvorovi za goste,
– ugostiteljski sadržaji za pripremu i usluživanje hrane, pića i napitaka i
ugostiteljski objekti,
– za zajednički boravak i raznih namjena, ako ih ima.
(2) Unutarnja visina prostorija iz stavka 1. ovog članka od poda do stropa
(dalje u tekstu: unutarnja visina) mora iznositi najmanje 2,80 m.
(3) Unutarnje visine pristupnih hodnika do modula i modula smještajnih jedinica
u građevinama iznose najmanje 2,40 m.
(4) Iznimno od stavka 2. i 3. ovog članka, u prostorijama s koso izvedenim
stropom ili stropom različitih razina, prosječna unutarnja visina mora biti
sukladna stavku 2. i 3. ovog članka.
(5) Iznimno od stavka 2. i 3. ovog članka, u postojećim objektima smatraju se
dostatnima postojeće unutarnje visine prostorija uz uvjet da postoji mogućnost
mehaničkog prozračivanja te nesmetanog i sigurnog kretanja gosta, osoblja i
robe.
(6) Iznimno od stavka 2. i 3. ovog članka smatraju se dostatnim i niže visine od
propisanih u dijelovima prostorija u kojima su ugrađene instalacije uz uvjet da
je osigurano nesmetano i sigurno kretanje gostiju i osoblja.

*1.13. Ulaz – izlaz*
Članak 24.

(1) KAMPOVI moraju imati samo jedan kolni ulaz-izlaz (recepcija), ako ovim
Pravilnikom nije drukčije propisano.
(2) Iznimno od stavka 1. ovog članka, lokacija ulaza ne mora biti istovjetna
lokaciji izlaza.
(3) Iznimno od stavka 1. ovog članka, KAMPOVI koji se sastoje od dvije ili više
zasebnih prostornih cjelina, moraju imati jedan glavni receptivni kolni
ulaz-izlaz, a ulazi-izlazi u svaku prostornu cjelinu moraju biti kontrolirani i
osvijetljeni.
(4) KAMPOVI moraju imati izlaze za slučaj opasnosti.

*1.14. Sanitarni čvor za goste i drugi sanitarni elementi uz smještajne jedinice*
Članak 25.

(1) KAMPOVI moraju imati uređene i opremljene sanitarne čvorove sa sanitarnim
elementima za osobnu higijenu gostiju i druge sanitarne elemente (praonici za
posuđe i rublje, glačanje rublja i slično) sukladno ovom Pravilniku, ako ovim
Pravilnikom za pojedinu vrstu i kategoriju nije drukčije propisano.
(2) Svi sanitarni čvorovi u objektu moraju imati jednaku kvalitetu uređenja.
(3) U prostorijama i prostorima iz stvaka 1. ovog članka mora se stalno
održavati red i čistoća i osigurati ispravnost i funkcionalnost sanitarnih
elemenata.

*1.14.1. Obiteljska kupaonica*
Članak 26.

KAMPOVI moraju imati obiteljske kupaonice koje se sastoje od: kade ili tuš kade
ili tuša, umivaonika i zahodske školjke, ako ovim Pravilnikom za pojedinu vrstu
i kategoriju nije drukčije propisano.

*1.14.2. Tuševi na otvorenom*
Članak 27.

Tuševima na otvorenom smatraju se tuševi koji se nalaze izvan tuš kabina i na
otvorenom prostoru. Tuševi na otvorenom ne uračunavaju se u propisani obvezni
broj tuš kabina u KAMPOVIMA.

*1.15. Sanitarni čvor za goste uz recepciju, ugostiteljske sadržaje za
usluživanje hrane, pića i napitaka i ostale sadržaje*
Članak 28.

1) Objekt mora imati uz recepciju, ugostiteljske sadržaje za usluživanje hrane,
pića, napitaka i ostale
sadržaje (bazen i sl.) uređene i opremljene sanitarne čvorove za goste koje, ako
ovim Pravilnikom nije drukčije propisano, čini:
1. zahod za žene koji se sastoji od: prostorije u kojoj je zahodska školjka
(zahodska kabina), i predprostorije u kojoj je umivaonik,
2. zahod za muškarce koji se sastoji od: prostorije u kojoj je zahodska školjka
(zahodska kabina), predprostorije u kojoj je umivaonik, i prostorije u kojoj je
pisoar.
(2) Uz bazen mora biti tuš i kabina za presvlačenje.
(3) U sanitarnim čvorovima mora se održavati red i čistoća, a prostorije moraju
biti dezinficirane.
(4) Iznimno od stavka 1. točke 2. ovog članka, u postojećim objektima u zahodu
za muškarce i umivaonik i pisoar mogu se nalaziti u jednoj predprostoriji, uz
uvjet da je prostor između umivaonika i pisoara pregrađen odgovarajućom
pregradom.
(5) Iznimno od stavka 1. ovog članka, sanitarni čvor za recepciju može se
nalaziti u blizini recepcije: u ugostiteljskim sadržajima za usluživanje hrane,
pića i napitaka, ugostiteljskim objektima i u sanitarnim čvorovima uz smještajne
jedinice.
(6) Iznimno od stavka 1. ovog članka, ugostiteljski sadržaji i ugostiteljski
objekti za usluživanje hrane, pića i napitaka ne moraju imati zasebne sanitarne
čvorove za goste, ako se nalaze u blizini sanitarnih čvorova za goste uz
smještajne jedinice.

*1.16. Uvjeti za goste s invaliditetom*
Članak 29.

Na ulaznim vratima smještajne jedinice u građevinama, ako ih ima, moraju biti
označene odgovarajućim reljefnim oznakama. Dizala, ako ih građevine u KAMPOVIMA
imaju moraju imati odgovarajuću ploču za upravljanje dizalom s reljefnim
oznakama i sustav zvučnog informiranja o smjeru kretanja dizala.

*1.17. Ugostiteljski sadržaji za pripremu i usluživanje hrane, pića i napitaka*
1.17.1. Opće odredbe

Članak 30.

(1) KAMPOVI u kojima se u skladu s ovim Pravilnikom gostima moraju pružati ili
se pružaju usluge prehrane (doručak, ručak, večera, polupansion, pansion, a la
carte usluge) te moraju usluživati ili se uslužuju pića i napitci moraju:
1. usluge pružati u odgovarajućim: ugostiteljskim sadržajima unutar KAMPOVA
i/ili ugostiteljskim objektima koji se mogu nalaziti unutar i/ili u okviru
funkcionalne cjeline na prostoru izvan KAMPOVA
2. pružanje tih usluga gostima osigurati u ugostiteljskim sadržajima i/ili
ugostiteljskim objektima koji se nalaze u objektima iz skupine Hoteli, ako se ti
objekti nalaze unutar i/ili u neposrednoj blizini KAMPOVA.
3. pružanje tih usluga gostima osigurati u ugostiteljskim objektima
odgovarajućih vrsta, u kojima ugostiteljsku djelatnost obavljaju drugi
ugostitelji, a koji se nalaze unutar i/ili u okviru funkcionalne cjeline na
prostoru izvan KAMPOVA.
(2) Ako se usluge prehrane, pića i napitaka pružaju na način iz odredbi stavka
1. točke 1. i/ili 2. ovog članka, tada tim ugostiteljskim sadržajima i
ugostiteljskim objektima moraju poslovati ugostitelji koji posluju KAMPOVIMA.
(3) Ugostiteljski sadržaji iz stavka 1. točke 1. ovog članka uređenjem, opremom,
uslugama i održavanjem, moraju ispunjavati uvjete sukladno odredbama ovog
Pravilnika kojima su propisani uvjeti za ugostiteljske sadržaje za pripremu i
usluživanje jednostavnih toplih i hladnih jela, ostale hrane, pića i napitaka.
(4) Ugostiteljski objekti iz stavka 1. ovog članka moraju ispunjavati uvjete za
vrstu u koju su razvrstani po posebnom propisu i na odgovarajući način
kvalitetom usluge, uređenja i održavanja, moraju ispunjavati uvjete sukladno
kategorijama KAMPOVA, ako ovim Pravilnikom nije drukčije propisano.
(5) Ugostiteljski sadržaji i ugostiteljski objekti iz stavka 1. točke 1. ovog
članka, koji funkcionalno pripadaju KAMPOVIMA, mogu imati jednu zajedničku
kuhinju te odgovarajuće zajedničke prostorije, prostore i sanitarne čvorove za
osoblje, koje koriste i drugi sadržaji za pripremu i usluživanje hrane, pića i
napitaka.
(6) Ugostiteljski sadržaji iz stavka 1. točke 1. ovog članka mogu se formalno
označavati odgovarajućom vrstom ugostiteljskog objekta iz skupina: Restorani i
Barovi.
(7) Ako ugostitelj prostor ugostiteljskog sadržaja unutar objekta iznajmi drugoj
tvrtci radi obavljanja ugostiteljske djelatnosti, tada se prostor tog
ugostiteljskog sadržaja smatra samostalnim ugostiteljskim objektom, za koji se
mora pribaviti rješenje sukladno zakonu.
(8) O svakoj promjeni u svezi ugostiteljskih usluga za pripremu i usluživanje
hrane, pića i napitaka za koje je propisana obveza pružanja sukladno odredbama
ovog Pravilnika te o promjeni u svezi prostorija i prostora u kojima se
ugostiteljske usluge obavljaju u KAMPOVIMA (bez obzira da li u prostorijama i
prostorima u kojima se te usluge pružaju posluje ugostitelj koji posluje
objektom ili drugi ugostitelji) odmah po nastaloj promjeni, ugostitelj je
obvezan od nadležnog tijela državne uprave koje je provelo postupak
razvrstavanja i kategorizacije pribaviti rješenje u skladu s novonastalim
činjeničnim stanjem.

Članak 31.

(1) Ako se usluge iz članka 30. stavka 1. ovog Pravilnika pružaju sukladno
odredbama stavka 1. točke 3. istog članka, ugostitelji koji posluju KAMPOVIMA
obvezni su ugostitelje koji posluju ugostiteljskim objektima pisanim ugovorom
obvezati na sadržaj i kvalitetu usluga koje se moraju pružati u ugostiteljskom
objektu.
(2) Ugostitelji koji posluju KAMPOVIMA ugovorom će obvezati druge ugostitelje
koji posluju ugostiteljskim objektima u KAMPOVIMA da ti objekti moraju na
odgovarajući način, standardom opreme, uređenja i održavanja, ispunjavati uvjete
sukladno vrsti i kategoriji objekta.
(3) Standard opreme, uređanja i održavanje te sadržaj i kvaliteta usluga, svih
ugostiteljskih objekata iz stavka 2. ovog članka podliježu provjeri u postupku
razvrstavanja i kategorizacije objekta, bez obzira tko njima posluje. Provjera
će se obaviti na odgovarajući način: utvrđivanjem činjeničnog stanja sukladno
ovom Pravilniku i propisima koji se primjenjuju na ugostiteljske objekte.

1.17.2. Prostorije i prostori za usluživanje gostiju

Članak 32.

(1) Usluživanje gostiju jelom, pićem i napitcima obavlja se u blagovaonici ili
drugom natkrivenom prostoru za usluživanje na otvorenom za objekte u kojima se
posluje ljeti.
(2) Blagovaonica je prostorija koja služi samo za blagovanje, a opremljena je
namještajem prikladnim za blagovanje.
(3) Natkriven prostor za usluživanje na otvorenom može biti dio prostora: plaže,
terase, i sl., u kojem se uslužuju gosti za vrijeme ljetnog poslovanja, a u
drugom dijelu tog prostora, mogu se naočigled gostiju pripremati jela
(točionik). Prostor za usluživanje na otvorenom opremljen je namještajem
prikladnim za blagovanje.

1.17.3. Kuhinja

Članak 33.

(1) Kuhinju moraju imati svi KAMPOVI u kojima se gostima pružaju usluge prehrane
(polupansion, pansion, a' la carte i ostala prehrana) uključujući i ako se pruža
samo usluga doručka.
(2) Kuhinja je funkcionalna cjelina u kojoj su sve prostorije i prostori
povezani na način da osoblje ne prolazi prostorijama i prostorima namjenjenim
gostima. Tehnološki proces pripreme hrane mora se odvijati u zatvorenom krugu
unutar funkcionalne cjeline kuhinje.
(3) Kuhinja iz stavka 1. ovog članka kapacitetom mora odgovarati potrebama
ponude, odnosno asortimana jela, pića i napitaka te uobičajenom broju
konzumenata u objektu.
(4) Kuhinja mora imati prostore, uređenje, opremu, uređaje i pravila postupanja
sukladno Prilogu I. ovog Pravilnika, točkama 18.3. i 18.8., ako ovim Pravilnikom
nije drukčije propisano.
(5) Iznimno od stavka 4. ovog članka, u KAMPOVIMA u kojima se samo
dogotovljavaju (samo termički obrađuju) već pripremljena jela (namirnice za
dogotavljanje jela dostavljaju se kao proizvodi drugih proizvođača ili iz
centaralne pripremnice namirnica koja to obavlja za više objekata), kuhinja ne
mora imati prostore i uređaje za čišćenje i obradu namirnica.

Članak 34.

(1) Ugostitelji koji posluju vrstom Kamp naselje ili vrstom Kamp i drugim
vrstama objekata, u kojima se pružaju usluge prehrane, mogu pripremu hrane za
pripremanje jela u svim objektima organizirati na jednom mjestu u centralnoj
pripremnici. Također, pripremu hrane mogu objediniti u centralnoj pripremnici i
za pojedine ugostiteljske sadržaje i/ili ugostiteljske objekte koji se nalaze
unutar KAMPOVA i za ugostiteljske objekte izvan KAMPOVA koji su u njihovoj
funkcionalnoj cjelini.
(2) Na centralnu pripremnicu namirnica primjenjuju se odredbe članka 33. stavaka
3. ovog Pravilnika.
(3) Centralna pripremnica mora imati prostore, uređenje, opremu, uređaje i
pravila postupanja sukladno Prilogu I. ovog Pravilnika, točkama 18.3. i 18.5.

1.17.4. Prostorije i priručni prostori za čuvanje hrane i pića te način čuvanja

Članak 35.

(1) Prostorije za spremanje i čuvanje hrane i pića moraju biti odvojene od
kuhinje ili prostora za pripremanje jela, moraju biti opremljene odgovarajućim
policama i/ili ormarima s pretincima za smještaj hrane i pića.
(2) Prostorije iz stavka 1. ovog članka za čuvanje lako pokvarljive hrane moraju
biti opremljene rashladnim komorama ili hladnjacima odgovarajućeg kapaciteta,
kojima se omogućava odvojeno čuvanje hrane različitog porijekla.
(3) Iznimno od stavaka 1. i 2. ovog članka, u objektu koji ima do 50 smještajnih
jedinica, umjesto prostorija za spremanje i čuvanje namirnica, može biti i
odvojeni prostor u kuhinji, opremljen rashladnim komorama i/ili hladnjacima
odgovarajućeg kapaciteta.

1.17.5. Točionik

Članak 36.

(1) Ugostiteljski sadržaj u kojem se uslužuju pića i napici te pripremaju
jednostavna jela mora imati točionik odgovarajuće površine.
(2) Točionikom se smatra uređen i opremljen prostor u kojem se pripremaju,
izdaju ili uslužuju napici i izdaju ili uslužuju pića, a mogu se pripremati,
izdavati ili usluživati hladna i topla jednostavna topla.
(3) Točionik je samostalna funkcionalna cjelina u zasebnoj prostoriji ili
prostoru. Točionik može biti i samostalna funkcionalna cjelina na prostoru za
usluživanje gostiju na otvorenom.
(4) Točionik minimalno mora imati uređenje, opremu i uređaje sukladno Prilogu I.
ovog Pravilnika, točkama 18.4. i 18.8.
(5) Dvodjelni ili jednodjelni sudoper i stroj za pranje čaša, mogu biti
smješteni i izvan točionika u neposrednoj blizini koja s točionikom čini
funkcionalnu cjelinu.

1.17.6. Jelovnik i karta pića i napitaka

Članak 37.

(1) Ugostiteljski sadržaji i ugostiteljski objekti u KAMPOVIMA za usluživanje
hrane, pića i napitaka moraju imati dovoljan broj jelovnika i karti pića i
napitaka, koji se moraju staviti na raspolaganje gostu na njegov zahtjev ili na
svakom stolu mora biti jelovnik i karta pića i napitaka, ako ovim Pravilnikom
nije drukčije propisano.
(2) Ako se gosti uslužuju za šankom točionika, tada jelovnik i karta pića i
napitaka moraju biti izloženi na šanku.
(3) U jelovniku i karti pića i napitaka navode se jela, pića i napici i druge
ugostiteljske usluge koje se nude gostima.
(4) Jelovnik i karta pića i napitaka ispisuju se na hrvatskom i najmanje na
engleskom jeziku.
(5) Na jelovniku i karti pića i napitaka za svaki ponuđeni proizvod mora biti
istaknuta prodajna cijena s porezom.
(6) Jelovnik i karta pića i napitaka obvezno se stavljaju na uvid gostu prije
preuzimanja narudžbe.
(7) Jela, pića i napici te druge usluge navedene u jelovniku i karti pića moraju
se uslužiti ako ih gost zahtjeva.
(8) Primjerci normativa jela, pića i napitaka, obvezno se stavljaju na uvid
gostu na njegov zahtjev.

Članak 38.

(1) Iznimno od članka 37. stavka 1. ovog Pravilnika, ugostitelj ne mora
stavljati gostu na raspolaganje Jelovnik i kartu pića i napitaka u slučaju kada
se usluge prehrane pružaju gostima po ugovorenoj usluzi (usluga: doručak –
večera, doručak – ručak – večera, i sl.), a jela, pića i napici se u
ugostiteljskom sadržaju uslužuju s integral postave i nude u zasebnim gastro
posudama tako da gost ponuđena jela, pića i napitke odabire po želji i poslužuje
se sam ili ga na njegov zahtjev uslužuje kuhar koji je na raspolaganju gostima.
(2) Kada se u ugostiteljskim sadržajima za usluživanje hrane, pića i napitaka u
KAMPOVIMA primjenjuje način usluživanja iz stavka 1. ovog članka, umjesto
jelovnika i karte pića i napitaka, ponuđena jela, pića i napici moraju biti
gostu predstavljena putem odgovarajućih oznaka ili natpisa postavljenih na pultu
uz svaku gastro posudu ili na drugi odgovarajući i primjeren način tako da gost
bude obaviješten o kakvom se jelu, piću i napitku radi.

*1.18. Spremište za opremu i sredstva za čišćenje*
Članak 39.

(1) Oprema smještajnih jedinica u građevinama (ako ih ima) i sredstva za
čišćenje i održavanje prostora i prostorija moraju se čuvati i odlagati u
odgovarajućim zasebnim prostorima.
(2) Prostorije odnosno prostori u kojima se odlaže i čuva oprema i sredstva iz
stavaka 1. ovog članka označavaju se kao »spremište« ili slično.

*1.19. Uvjeti za zaposleno osoblje*
Članak 40.

(1) Osoblje zaposleno u KAMPOVIMA mora se prema gostu odnositi gostoljubivo,
profesionalno i korektno.
(2) Osoblje zaposleno na poslovima usluživanja i komuniciranja s gostima mora
poznavati najmanje jedan svjetski jezik, ako ovim Pravilnikom nije drukčije
propisano.
(3) Osoblje mora biti uredno, čisto i primjereno odjeveno.
(4) Izvan radnog vremena osoblje se ne smije zadržavati u prostorijama i na
prostorima KAMPOVA gdje borave gosti.

Članak 41.

(1) KAMPOVI u kojima se pružaju usluge prehrane, pića i napitaka moraju uz svaki
takav sadržaj imati najmanje jedan sanitarni čvor za osoblje koje podliježe
sanitarnom nadzoru (zahodska kabina, predprostor s umivaonikom i pisoarom, tuš
kabina osim ako se pruža usluga doručka i jednostavnih jela).
(2) Sanitarni čvor za zaposleno osoblje koje podliježe sanitarnom nadzoru mora
biti smješten tako da istom osoblje može prići ne prolazeći prostorijama i
prostorima namjenjenim gostima.
(3) Iznimno, od stavka 1. ovog članka jedan sanitarni čvor je dostatan za više
ugostiteljskih sadržaja i/ili objekata, ako se isti nalaze u jednoj građevini.
(4) KAMPOVI moraju imati najmanje jedan sanitarni čvor za ostalo osoblje koje ne
podliježe sanitarnom nadzoru (zahodska kabina, predprostor s umivaonikom, tuš
kabina), ako ovim Pravilnikom nije drukčije propisano.

*1.20. Ostali uvjeti*
Članak 42.

Svi objekti koji se nalaze u KAMPOVIMA, u kojima se obavlja uslužna djelatnost u
funkciji turističke potrošnje, a nisu obvezni sadržaji, moraju ispunjavati
uvjete propisane posebnim propisima za tu vrstu djelatnosti odnosno objekata.
Pravne osobe i obrtnici koji posluju u tim objektima moraju biti registrirani za
djelatnost koju obavljaju. Objekti u cjelini, kvalitetom vanjskog i unutarnjeg
uređenja i opreme te standardom usluga, moraju na odgovarajući način
udovoljavati uvjetima i standardima sukladno vrsti odnosno kategoriji objekta u
kojem se nalaze.

2. MINIMALNI UVJETI ZA SMJEŠTAJNE JEDINICE U GRAĐEVINAMA

*2.1. Moduli smještajnih jedinica*
Članak 43.

(1) Ukupna korisna površina smještajne jedinice koja se nalazi u građevini
(sobe, studio apartmana, apartmana, prostorije za spavanje, spavaonice) u
KAMPOVIMA naziva se modul.
(2) Moduli smještajnih jedinica iz stavka 1. ovog članka propisani su ovisno o
minimalnim uvjetima i kategorijama KAMPOVA.
(3) Površina modula Sobe, Studio apartmana i Apartmana u novim objektima
propisana za pojedinu kategoriju ne ovisi o broju kreveta u smještajnoj
jedinici. Ugostitelj sam odlučuje o kapacitetu smještajne jedinice s obzirom na
propisane uvjete (primjerice: je li soba dvokrevetna ili jednokrevetna).

*2.2. Kapacitet smještajnih jedinica*
Članak 44.

(1) Kapacitet smještajne jedinice koja se nalazi u građevini, ako ovim
Pravilnikom nije drukčije propisano, određuje se:
1. za postojeće objekte prema broju kreveta ovisno o površini propisanog modula,
2. za nove objekte prema broju kreveta neovisno o površini propisanog modula.
(2) S obzirom na kapacitet soba može biti:
1. jednokrevetna – ima jedan krevet za jednu osobu;
2. dvokrevetna – ima dva kreveta za po jednu osobu ili jedan krevet za dvije
osobe (francuski krevet).
(3) Iznimno od stavka 2. ovog članka, u postojećim objektima soba s obzirom na
kapacitet može biti i trokrevetna ako je površina modula sobe veća za 3 m² od
površine propisane za dvokrevetnu sobu.
(4) Iznimno od stavka 2. ovog članka u jednokrevetnoj i dvokrevetnoj sobi, ako
je površina modula sobe veća za 3 m² od površine propisane za utvrđeni kapacitet
sobe, na zahtjev gosta, može se postaviti samo jedan dodatni krevet.
(5) S obzirom na kapacitet studio apartman i apartman mogu biti:
1. studio apartman s najviše četiri kreveta (kreveti sklopivi i/ili stalno
namješteni ako su ovim Pravilnikom dozvoljeni),
2. apartman s jednokrevetnom ili dvokrevetnom svakom prostorijom za spavanje.
(6) S obzirom na kapacitet prostorija za spavanje i spavaonica mogu biti:
1. prostorija za spavanje s najviše tri kreveta ili ležaja.
2. spavaonica s najmanje pet kreveta.
(7) Iznimno od stavka 5. ovog članka, na prostorije za spavanje u apartmanu
odgovarajuće se mogu primjeniti odredbe stavaka 3. i 4. ovog članka.
(8) Iznimno od stvaka 5. ovog članka, u apartmanu u prostoriji za boravak mogu
biti dva dodatna kreveta, ako dodatnih kreveta nema u prostoriji/ama za
spavanje.
(9) Pod pojmom »dodatni krevet« iz odredbi ovog članka podrazumijeva se krevet
postavljen na zahtjev gosta, koji se ne nalazi stalno u smještajnoj jedinici. Uz
takav krevet ne moraju se nalaziti obvezatni propisani elementi (noćni ormarić,
noćna svjetiljka, prekrivač, tepih uz krevet, mogućnost gašenja i paljenja
glavnog osvjetljenja iz kreveta). Dodatni krevet se ne izražava u kapacitetu
smještajne jedinice, ako ovim Pravilnikom nije drukčije propisano.
(10) Iznimno od stavka 9. ovog članka u studio apartmanu dodatni krevet smatra
se kao stalni krevet te se izražava u kapacitetu studio apartmana.

3. MINIMALNI UVJETI ZA VRSTE KAMPIRALIŠTE I KAMP ODMORIŠTE

Članak 45.

(1) Minimalni uvjeti za vrstu Kampiralište propisani su u Prilogu II. ovog
Pravilnika, koji čini njegov sastavni dio.
(2) Minimalni uvjeti za vrstu Kamp odmorište propisani su u Prilogu II.A ovog
Pravilnika, koji čini njegov sastavni dio.

IV. KATEGORIJE I NAČIN RAZVRSTAVANJA I KATEGORIZACIJE KAMPOVA

1. OPĆE ODREDBE

Članak 46.

(1) Kategoriziraju se sljedeće vrste KAMPOVA:
– Kamp
– Kamp naselje.
(2) KAMPOVI iz stavka 1. ovog članka za sve vrijeme rada moraju u cijelosti
ispunjavati uvjete propisane ovim Pravilnikom za vrstu i kategoriju koja je
pojedinoj vrsti utvrđena.

2. KATEGORIJE KAMPA I KAMP NASELJA

Članak 47.

(1) Pojedina kategorija KAMPOVA označava se odgovarajućim brojem zvjezdica.
KAMPOVI se kategoriziraju:
1. Vrsta Kamp u četiri kategorije:
– dvije zvjezdice
– tri zvjezdice
– četiri zvjezdice
– pet zvjezdica.
2. Vrsta Kamp naselje u četiri kategorije:
– dvije zvjezdice
– tri zvjezdice
– četiri zvjezdice
– pet zvjezdica.

Članak 48.

(1) Vrsta Kamp kategorizira se na temelju propisanih obveznih uvjeta u svezi:
uređenja, opreme, uređaja, usluga, održavanja i drugih uvjeta propisanih ovim
Pravilnikom
(2) Vrsta Kamp naselje kategorizira se sukladno odredbama ovog Pravilnika i
primjenom propisa za neku od vrsta objekata: Hotel, Aparthotel, Turističko
naselje i Turistički apartmani, ovisno o tome koje vrste ugostiteljskih usluga
se u Kamp naselju pružaju. Svi kategorizirani dijelovi u Kamp naselju moraju
ispunjavati uvjete za kategoriju istog broja zvjezdica. Iznimno, u Kamp naselju
koje se kategorizira kategorijom pet zvjezdica dio koji ispunjava uvjete
sukladno uslugama u vrsti Turistički apartmani, može ispunjavati uvjete za
kategoriju koja se označava s četiri zvjezdice.
(3) Osim uvjeta iz stavka 1. ovog članka, Kamp i Kamp naselje za pojedinu
kategoriju moraju ispuniti i propisani bodovni prag glede pojedinih propisanih
standarda i to za:
1. ekologiju;
2. šport i rekreaciju;
3. animaciju;
4. ugostiteljske, trgovačke i ostale sadržaje, odnosno objekte u funkciji
turističke potrošnje.
(4) Ako je neki standard iz stavka 3. ovog članka za pojedinu vrstu i/ili
kategoriju propisan kao obvezan uvjet, tada se tim standardom ne može tvoriti
bodovni prag, odnosno on se ne uračunava u standarde koji se boduju.
(5) Uvjeti za kategorizaciju vrste Kamp i pojedini uvjeti za vrstu Kamp naselje
propisani su u Prilogu I. ovog Pravilnika »Uvjeti za kategorizaciju vrste Kamp i
pojedini uvjeti za vrstu Kamp naselje«, koji čini njegov sastavni dio.

3. NAČIN OZNAČAVANJA VRSTE I KATEGORIJE

Članak 49.

(1) Vrsta i kategorija KAMPOVA, ako ovim Pravilnikom nije drukčije propisano,
označavaju se standardiziranom pločom. Na ploči se navodi naziv vrste za:
1. Kamp riječju: KAMP
2. Kamp naselje riječima: KAMP NASELJE
3. Kampiralište riječju: KAMPIRALIŠTE i simbolom šatora
4. Kamp odmorište riječima: KAMP ODMORIŠTE i simbolom autodoma.
(2) Za KAMPOVE koji se kategoriziraju pored naziva iz stavka 1. ovog članka, na
standardiziranoj ploči navodi se i odgovarajući broj zvjezdica kao oznaka za
kategoriju.
(3) Grafička rješenja standardiziranih ploča iz stavka 1. ovog članka propisana
su u Prilogu III. ovog Pravilnika, koji je njegov sastavni dio.
(4) Odabir proizvođača standardiziranih ploča u nadležnosti je Ministarstva
nadležnog za ugostiteljstvo i turizam (dalje u tekstu: Ministarstvo).
(5) Standardiziranu ploču iz stavka 1. ovog članka ugostitelj naručuje izravno
od proizvođača i snosi troškove njene nabavne cijene i dostave.

4. PROMJENA VRSTE I/ILI KATEGORIJE TE OSTALE PROMJENE

Članak 50.

(1) Ako tijekom poslovanja KAMPOVI prestanu ispunjavati propisane uvjete za
utvrđenu vrstu ili kategoriju, te ako nastanu promjene glede: kapaciteta,
usluga, strukture smještajnih jedinica, ugostiteljskih sadržaja, ugostiteljskih
objekata (ako ih ima) i dr., ugostitelj je dužan, odmah po nastanku tih
promjena, podnijeti zahtjev za novo razvrstavanje i/ili novu kategorizaciju
objekta, odnosno za usklađivanje novonastalog stanja sa važećim propisima iz
područja ugostiteljstva.
(2) Ako se u razvrstanom odnosno kategoriziranom objektu činjenično stanje
promijeni tako da on naknadno ispuni uvjete za drugu vrstu i/ili višu
kategoriju, ugostitelj, neovisno o bilo kakvom roku, može podnijeti zahtjev za
novo razvrstavanje u drugu vrstu i/ili višu kategoriju.

5. PONOVNA KATEGORIZACIJA – PO SLUŽBENOJ DUŽNOSTI MINISTARSTVA TURIZMA

Članak 51.

(1) U postupku ponovne kategorizacije, ako se ispune zakonom propisani uvjeti,
KAMPOVIMA se može utvrditi nova vrsta odnosno kategorija.
(2) U postupku ponovne kategorizacije iz stavka 1. ovog članka, činjenično
stanje u KAMPOVIMA utvrđivat će se vodeći računa i o propisima koji su bili na
snazi u vrijeme donošenja do tada važećeg rješenja. Slijedom toga, svi uvjeti
utvrđeni po ranije važećim propisima, koje po prirodi stvari nije moguće
izmijeniti, odnosno uskladiti sa propisom koji se primjenjuje u vrijeme provedbe
ponovne kategorizacije smatrat će se dostatnima prema zatečenom stanju. Ti
uvjeti će se kao takvi navesti u obrazloženju rješenja o ponovnoj
kategorizaciji. Ova odredba primijenit će se uz uvjet da u KAMPOVIMA nije došlo
do promjena glede ispunjavanja: minimalnih uvjeta, usluga i obveznih uvjeta koje
bi uzrokovale pad kategorije ili promjenu vrste po propisima na temelju kojeg je
doneseno do tada važeće rješenje.

6. PODNOŠENJE ZAHTJEVA ZA RAZVRSTAVANJE I KATEGORIZACIJU

Članak 52.

(1) Sukladno zakonu zahtjev za razvrstavanje i kategorizaciju objekta u vrste:
Kamp i Kamp naselje, podnosi se Ministarstvu.
(2) Zahtjev iz stavka 1. sadrži podatke o:
1. Podnositelju zahtjeva (tvrtka, sjedište, registrirana dje­lat­nost/i);
2. Adresi, nazivu objekta, razdoblju poslovanja;
3. Vrsti i kategoriji koja se zahtjeva, maksimalnom smještajnom kapacitetu
objekta i uslugama koje se u objektu pružaju;
4. Ukupnoj površini prostora objekta, broju smještajnih jedinica i pobližim
podacima o vrstama smještajnih jedinica kojima objekt raspolaže (popis
smještajnih jedinica), njihovom uređenju i opremi i dr., sanitarnim čvorovima i
pojedinim sanitarnim elementima za goste (popis sanitarnih elemenata), te drugim
obveznim i neobveznim uvjetima i sadržajima u objektu;
(3) Zahtjev iz stavka 1. ovog članka može se podnijeti i na preslici propisanog
Priloga ovog Pravilnika: Prilog I. »Uvjeti za kategorizaciju vrste Kamp i
pojedini uvjeti za vrstu Kamp naselje«, uz uvjet da se preslika Priloga koristi
kao obrazac i podaci popune u koloni »REZULTAT«, koja je utvrđena u nastavku
materijalnog dijela propisa, a ostali traženi podaci u skladu sa stavkom 2. ovog
članka daju se na posebnom podnesku u privitku. Dio zahtjeva za vrstu Kamp
naselje koji se odnosi na pružanje usluga sukladno nekoj od vrsta objekata:
Hotel, Aparthotel, Turističko naselje i Turistički apartmani, u ovom slučaju
može se podnijeti na odgovarajućoj preslici propisa za te vrste objekta.
(4) Zahtjev je, u pravilu, popraćen sljedećom dokumentacijom (dokaznim
sredstvima):
1. Izvatkom iz sudskog registra o registriranoj djelatnosti odnosno rješenjem o
upisanom obrtu i/ili preslikom obrtnice;
3. O pravu korištenja poslovnog prostora;
4. Geodetskim snimkom objekta u mjerilu koje omogućuje prepoznavanje svih
internih karakteristika: prometnica, različitih građevina, zona i vrsta
smještajnih jedinica, i dr.

Članak 53.

(1) Sukladno zakonu zahtjev za razvrstavanje objekta u vrstu Kampiralište i Kamp
odmorište podnosi se Uredu državne uprave u županiji, odnosno nadležnom Uredu
državne uprave u Gradu Zagrebu (dalje u tekstu: nadležni ured), ovisno o
području gdje se objekt nalazi.
(2) Odredbe članka 52. stavaka 2., 3. i 4. ovog Pravilnika na odgovarajući način
primjenjuju se i pri podnošenju zahtjeva iz stavka 1. ovog članka.

7. NAČIN RAZVRSTAVANJA I KATEGORIZACIJE

Članak 54.

(1) Razvrstavanje odnosno razvrstavanje i kategorizacija KAMPOVA provodi se:
primjenom Zakona o općem upravnom postupku, uvidom i analizom podnijetog
zahtjeva i priloženih dokaza, utvrđivanjem činjenica u objektu s obzirom na
postavljeni zahtjev te na utvrđeno činjenično stanje primjenom: materijalnog
zakona, ovog Pravilnika te slijedom ovog Pravilnika i drugih propisa, kojima su
propisane pojedine vrste ugostiteljskih objekata.
(2) Očevid u KAMPOVIMA koji se kategoriziraju obavljaju povjerenstva
Ministarstva koja sačinjavaju najmanje dva člana. Članove povjerenstva imenuje
ministar:
1. iz redova službenika Ministarstva,
2. iz redova službenika nadležnih ureda,
3. iz redova stručnjaka iz područja ugostiteljstva i turizma i iz drugih
područja.
Povjerenstvo vodi službenik ministarstva koji je voditelj postupka do donošenja
rješenja.
(3) Očevid u vrsti Kampiralište i Kamp odmorište, obavlja povjerenstvo nadležnog
ureda.
Povjerenstvo nadležnog ureda čine dva člana (voditelj postupka do donošenja
rješenja – predsjednik i član) koje imenuje čelnik nadležnog ureda iz redova
službenika toga ureda. Čelnik nadležnog ureda imenuje povjerenstva za: sjedište
nadležnog ureda i svaku ispostavu nadležnog ureda. Pojedinim članovima
povjerenstva čelnik može odrediti zamjenike.

V. PRIJELAZNE I ZAVRŠNE ODREDBE

Članak 55.

Ugostitelji koji obavljaju ugostiteljsku djelatnost u objektima vrste Kamp, a
rješenje za obavljanje djelatnosti imaju sukladno Pravilniku iz članka 57. ovog
Pravilnika dužni su objekt uskladiti s ovim Pravilnikom tj. pribaviti rješenje o
kategorizaciji objekta u roku od dvije godine od dana stupanja na snagu ovog
Pravilnika.

Članak 56.

Danom stupanja na snagu ovog Pravilnika prestaju važiti odredbe Pravilnika o
razvrstavanju, minimalnim uvjetima i kategorizaciji smještajnih objekata KAMPOVA
iz skupine »Kampovi i druge vrste objekata za smještaj« (»Narodne novine« broj
175/03, 106/04 i 12/06).

Članak 57.

Dok se ne usuglase s odredbama ovog Pravilnika, na objekte vrste Kamp iz članka
55. ovog Pravilnika primjenjivat će se odredbe Pravilnika o razvrstavanju,
minimalnim uvjetima i kategorizaciji ugostiteljskih objekata (»Narodne novine«,
br. 57/95, 110/96, 24/97, 61/98, 137/98, 19/99, 39/99, 52/99, 43/00, 52/00,
57/00, 63/00, 18/01, 33/01 i 21/03).

Članak 58.

Ugostitelji koji obavljaju ugostiteljsku djelatnost u KAMPOVIMA, a rješenje za
obavljanje djelatnosti imaju sukladno Pravilniku iz članka 56. ovog Pravilnika
podliježu ponovnoj kategorizaciji u roku od tri godine od dana konačnosti tih
rješenja.

Članak 59.

Ovaj Pravilnik stupa na snagu osmog dana od dana objave u »Narodnim novinama«.

Klasa: 011-01/08-01/80
Urbroj: 529-03-08-13
Zagreb, 19. lipnja 2008.

Ministar
**Damir Bajs**, v. r.

**PRILOG I.**

[UVJETI ZA KATEGORIZACIJU VRSTE KAMP I POJEDINI UVJETI ZA VRSTU KAMP NASELJE](dodatni/377315.pdf)

**PRILOG II.**[MINIMALNI UVJETI ZA VRSTU KAMPIRALIŠTE](dodatni/377316.pdf)

**PRILOG IIa.**

[MINIMALNI UVJETI ZA VRSTU KAMP ODMORIŠTE](dodatni/377317.pdf)

**PRILOG III.**GRAFIČKA RJEŠENJA STANDARDIZIRANIH PLOČA ZA POJEDINE VRSTE KAMPA

![](dodatni/377314.gif)

Grafička rješenja standardiziranih ploča za označavanje vrste i kategorije
kampova jjedinstveno su dizajnirana. Na metalnoj ploči (podlozi srebrno-metalne
boje) ispisan je naziv vrste, simbol šatora, simbol autodoma i oznake za
kategoriju – zvjezdice u tamnozelenoj boji. U donjem dijelu standardizirane
ploče ispisan je tekst: REPUBLIKE HRVATSKA, MINISTARSTVO TURIZMA također u
tamnozelenoj boji. Dimenzije standardizirane ploče su: 30 × 30 cm (kvadrat).

Pravilnik, NN 75/2008-2493
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)